Document ID: 32015D0290

DECIZIA DE PUNERE ÎN APLICARE (UE) 2015/290 A COMISIEI
din 20 februarie 2015
privind conformitatea ratelor unitare pentru 2014 aplicate zonelor tarifare în temeiul articolului 17 din Regulamentul de punere în aplicare (UE) nr. 391/2013 și de abrogare a Deciziei 2013/631/UE
[notificată cu numărul C(2015) 882]
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 550/2004 al Parlamentului European și al Consiliului din 10 martie 2004 privind prestarea de servicii de navigație aeriană în cerul unic european (regulamentul privind prestarea de servicii) (1), în special articolul 15,
întrucât:
(1)
Regulamentul de punere în aplicare (UE) nr. 391/2013 al Comisiei (2) stabilește o schemă comună de tarifare pentru serviciile de navigație aeriană. Schema comună de tarifare este un element esențial pentru atingerea obiectivelor sistemului de performanță stabilit în temeiul articolului 11 din Regulamentul (CE) nr. 549/2004 al Parlamentului European și al Consiliului (3) și al Regulamentului de punere în aplicare (UE) nr. 390/2013 al Comisiei (4).
(2)
Decizia 2011/121/UE a Comisiei (5) a stabilit obiective de performanță la nivelul Uniunii, inclusiv un obiectiv de rentabilitate, pentru furnizarea serviciilor de navigație aeriană în perioada 2012-2014. Prin scrisorile din 19 iulie 2012 și 17 decembrie 2012, Comisia a informat statele membre că planurile și obiectivele lor de performanță revizuite sunt compatibile cu obiectivele de performanță adoptate la nivelul Uniunii și contribuie în mod adecvat la acestea. Obiectivele de rentabilitate sunt exprimate ca rate unitare determinate.
(3)
În conformitate cu articolul 17 alineatul (1) literele (b) și (c) din Regulamentul de punere în aplicare (UE) nr. 391/2013, Comisia trebuie să evalueze anual ratele unitare pentru zonele tarifare, transmise Comisiei de către statele membre, în raport cu dispozițiile regulamentului respectiv și ale Regulamentului de punere în aplicare (UE) nr. 390/2013.
(4)
În 2013, Comisia a efectuat evaluarea ratelor unitare pentru 2014 aplicate zonelor tarifare, cu sprijinul organismului de evaluare a performanței și al Biroului central pentru tarife de rută al Eurocontrol, utilizând datele și informațiile suplimentare furnizate de statele membre. În consecință, Comisia a adoptat Decizia 2013/631/UE (6). Prin această decizie, Comisia notifica statelor membre, în conformitate cu articolul 17 alineatul (1) litera (d) din Regulamentul de punere în aplicare (UE) nr. 391/2013, faptul că a constatat că ratele unitare pentru 2014 aplicate zonelor tarifare care i-au fost prezentate sunt în conformitate cu Regulamentele de punere în aplicare (UE) nr. 390/2013 și (UE) nr. 391/2013.
(5)
În urma adoptării Deciziei 2013/631/UE, în 2014, Bulgaria, Danemarca, Lituania, Ungaria, Polonia și Slovacia au informat Comisia cu privire la modificarea anumitor parametri pentru calcularea ratelor unitare respective, despre care nu aveau cunoștință în momentul prezentării datelor inițiale și a informațiilor suplimentare către Comisie, pentru evaluarea de către aceasta a conformității, și care au determinat anumite corecturi ale ratelor unitare respective pentru 2014. Prin urmare, aceste șase state membre au prezentat Comisiei rate unitare corectate.
(6)
În conformitate cu articolul 17 alineatul (1) literele (c) și (d) din Regulamentul de punere în aplicare (UE) nr. 391/2013, Comisia a evaluat aceste rate unitare corectate pentru 2014 aplicabile zonelor tarifare din Bulgaria, din Danemarca, din Lituania, din Ungaria, din Polonia și din Slovacia, în raport cu dispozițiile Regulamentelor de punere în aplicare (UE) nr. 390/2013 și (UE) nr. 391/2013, și a concluzionat că acestea sunt conforme. Prin urmare, această constatare ar trebui notificată statelor membre în cauză.
(7)
Din motive de claritate și de transparență, Decizia 2013/631/CE ar trebui abrogată și înlocuită cu prezenta decizie.
(8)
Notificarea faptului că ratele unitare aplicabile zonelor tarifare respectă Regulamentele de punere în aplicare (UE) nr. 390/2013 și (UE) nr. 391/2013 nu aduce atingere articolului 16 din Regulamentul (CE) nr. 550/2004.
(9)
Măsurile prevăzute în prezenta decizie sunt conforme cu avizul Comitetului pentru cerul unic,
ADOPTĂ PREZENTA DECIZIE:
Articolul 1
Ratele unitare pentru 2014 aplicate zonelor tarifare stabilite în anexa la prezenta decizie respectă Regulamentele de punere în aplicare (UE) nr. 390/2013 și (UE) nr. 391/2013.
Articolul 2
Decizia 2013/631/UE se abrogă.
Articolul 3
Prezenta decizie se adresează statelor membre.
Adoptată la Bruxelles, 20 februarie 2015.

Labels: 3
8
2
18